Izvor: N1

Boško Obradović, predsednik pokreta Dveri rekao je, gostujući u Pressingu, da će se kandidovati za predsednika Srbije i ostatku opozicije ponudio da bude zajednički kandidat.

Kao svoje prednosti na predsedničkim izborima koji će se održati 2017. godine Obradović je naveo to što nikada nije bio na vlasti, iza sebe nema afere, nije korumpiran i predvodi novu generaciju političara.

Snimak cele emisije možete pogledati OVDE.

Upitan da li bi mesto zajedničkog kandidata ustupio nekom drugom, lider Dveri je rekao da bi pristao na to, ali pod uslovom da taj neko dokaže da je bolji kandidat. Kako kaže, to znači da mora da je jači, ima čistiju biografiju, bolji nastup u Skupštini Srbije i da je bolji u duelima sa članovoima Srpske napredne stranke.

"Ko može da pobedi kandidata SNS? Ne može onaj ko se plaši Aleksandra Vučića, a ja se ne plašim Aleksandra Vučića", istakao je Obradović.

On priznaje da sa njim niko iz opozicije još nije razgovarao o predsedničkim izborima i dodaje da je spreman da razgovara i čuje da li eventualno ima boljeg kandidata.

"Ali da se ne razvlačimo i da ne gubimo vreme", naglasio je Obradović.

00:00 Izvor: N1

"Ne treba nam rijaliti o atentatu, već istina"

Govoreći o oružju koje je pronađeno u šumi u Jajincima, u blizini porodične kuće premijera Vučića i u automobilu na Novom Beogradu, lider Dveri kaže da pitanju bezbednosti mora ozbiljnije da se pristupi jer se već desilo da je jedan premijer ubijen u Srbiji.

Ipak, on naglašava da se sa aktuelnom vlašću nikada ne zna šta je istina, a šta ne.

"Sa tim nema igre i nema šale. Problem je što SNS ima koncept rijalitija, sa njima se nikada ne zna šta je istina, a šta propaganda", rekao je Obradović.

On podseća da je tražio ostavku Aleksandra Vučića, šefa Biroa za koordinaciju službi bezbednosti jer nije uspeo da zaštiti Aleksandra Vučića, premijera Srbije.

"Navedite jednu zemlju gde je na čelu Biroa za koordinaciju službi bezbednosti premijer. Sad će da se bori i protiv bele kuge. Zar misli da svi mi imamo inteligenciju ispod minimuma. Institucije u državi moraju da funkcionišu", kazao je gost Pressinga.

"Da li je bilo atentatora ili nije? Da li je premijer bio ugrožen ili nije? To su ozbiljne stvari. Prošlo je koliko dana, nama ne treba rijaliti o atentatu već istina o bezbednosnoj situaciji u zemlji", istakao je Obradović.

"Za cirkus u Skupštini kriv SNS"

Obradović je gostujući u Pressingu više puta ponovio da su Dveri najperspektivnija politička partija jer je, kako kaže, jedina koja shvata trenutne geopolitičke promene u Evropi i svetu.

"Pogledajte Bregzit, pobedu Donalda Trampa, proruskih kandidata u Rumuniji i Bugarskoj. Ljudi se oslobađaju pritiska političkog sistema establišmenta, hoće oslobođenje naroda, svež vetar, hoće ljude koji nisu kompromitovani i koji nisu bili na vlasti. Dveri su pandan tome što se dešava u svetskom i evropskom kontekstu", rekao je lider Dveri.

Tramp i Srbi imaju istog neprijatelja - Soroša i porodicu Klinton. Soroš je neprijatelj zato što se meša u unutrašnje stvari Srbije i finansira NVO. Sada finansira proteste protiv Trampa.

Upitan da prokomentariše situaciju u Skupštini Srbije i ostale političke partije, on je rekao da parlament izgleda kao cirkus jer vladajuća većina, vođena Srpskom naprednom strankom, želi da Skupština izgubi na značaju.

"To je najvažnija institucija koja kontroliše vlast. SNS se plaši opozicije i gledanosti Skupštine jer je to jedini kanal kroz koji se opozicija čuje. Njima je cilj da obljutave Skupštinu, da RTS prekine prenose i da tako ukinu jedini kanal da se čuje opozicija. Tim cirkuskim ponašanjem ozbiljne teme ostaju u senci cirkusanata kojima je cilj da obesmisle sve i skrenu pažnju", istakao je Obradović.

On je rekao da za razliku od poslanika Srpske napredne stranke, koji su sprečili šefa misije Evropske unije u Beogradu Majkla Devenporta da predstavi izveštaj Evropske komisije, poslanici Dveri u parlamentu nastupaju konstruktivno, civilizovano i opoziciono žestoko.

"Mi smo u medijima izgubili mogućnost sučeljavanja stavova vlasti i opozicije. Ostala je samo Skupština. Vučić pet godina nije učestvovao u debati, plaši se opozicije. Navikli su da imaju bivši režim, Demokratsku stranku. A šta će sa nama - nismo bili na vlasti, nismo korumpirani", naglasio je Obradović.

Prema njegovim rečima, SNS je nastavio politiku Demokratske stranke i iskoristio poslovnik iz vremena demokrata da bi vodio Skupštinu onako kako njima odgovara.

"Rade po poslovniku demokrata jer je napravljen u to vreme da onemogući opozicije. SNS je nastavila politiku DS. Nema razlike ni između LDP i SNS, samo se takmiče ko je veći evrofanatik i ko će više služiti interesima zapada", kaže predsednik Dveri.

Upitan da li bi on služio ruskim interesima, Obradović je odgovorio: "Ne, služim narodu i otažbini".

Kada je u pitanju situacija u Demokratskoj stranci Srbije, sa kojom su Dveri u koalciji izašle na parlamentarne izbore, Obradović kaže da se DSS ogrešio o Sandu Rašković Ivić, za koju smatra da je uradila mnogo za svoju stranku.

"Imali smo uspešnu predizbornu saradnju i sa osećanjem nelagode gledam šta se dešava. Našem patriotskom korpusu ovo nije bilo neophodmo. Čekam dalji rasplet i posle možemo da nastavimo razgovor. Ali nije moje da se mešam u tuđa unutrašnja pitanja", kazao je Obradović.